Na temelju Opće uredbe o zaštiti podataka (EU) 2016/679 i članka 54.stavak 1. Statuta Dječjeg vrtića „Olga Ban“ Pazin (Sl. novine Grada Pazina 31/13. I 23/14.), Upravno vijeće na 37. sjednici održanoj dana 19.rujna 2018. donosi

**PRAVILNIK**

**O OBRADI I ZAŠTITI OSOBNIH PODATAKA**

**I. OPĆE ODREDBE**

Članak 1.

U postupku obrade osobnih podataka i zaštite pojedinaca u pogledu obrade osobnih podataka i pravila povezana sa slobodnim kretanjem osobnih podataka, Dječji vrtić „Olga Ban“ Pazin (u daljnjem tekstu: Vrtić) je obveznik primjene Opće uredbe o zaštiti podataka (EU) 2016/679. (dalje: Opća uredba)

Članak 2.

Vrtić je sukladno članku 4. Opće uredbe voditelj obrade osobnih podataka koji sam ili zajedno s drugima određuje svrhu i sredstva obrade osobnih podataka u skladu s nacionalnim zakonodavstvom ili pravom EU.

Članak 3.

U skladu sa Općom uredbom pojedini izrazi u ovom Pravilniku o obradi i zaštiti osobnih podataka (dalje: Pravilnik) imaju sljedeće značenje:

*„osobni podatak“* označava sve podatke koji se odnose na pojedinca čiji je identitet utvrđen ili se može utvrditi („ispitanik”); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca

*„obrada”* znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje

*„sustav pohrane”* znači svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi

*„voditelj obrade”* znači fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice;

*„primatelj”* znači fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana.

*„treća strana”* znači fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade

*„privola”* ispitanika znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose;

*„povreda osobnih podataka”* znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani

*„pseudonimizacija”* znači obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi

Članak 4.

Vrtić osobne podatke obrađuje zakonito, pošteno i transparentno.

Vrtić obrađuje samo primjerene i relevantne osobne podatke i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama.

Osobne podatke koje Vrtić obrađuje su točni te se po potrebi ažuriraju. Oni podaci za koje Vrtić, na temelju pravovaljane dokumentacije, utvrdi da nisu točni, Vrtić briše ili ispravlja.

Vrtić osobne podatke čuva onoliko dugo koliko je potrebno u svrhu zbog kojih se osobni podaci prikupljaju i obrađuju ukoliko zakonom ili drugim aktima nije određeno dulje ili trajno čuvanje.

Vrtić osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih ili organizacijskih mjera.

Zaposlenici Vrtića dužni su čuvati povjerljivost svih informacija koje saznaju u obavljanju radnih obveza. Zaposlenici Vrtića potpisuju Izjavu o povjerljivosti.

**II. SLUŽBENIK ZA ZAŠTITU PODATAKA**

Članak 5.

Vrtić imenuje službenika za zaštitu podataka.

Kontakt podatke službenika za zaštitu podataka Vrtić objavljuje na svojim web stranicama te o osobi imenovanoj za službenika obavještava nadzorno tijelo (Agenciju za zaštitu osobnih podataka).

Službenik za zaštitu podataka obavlja poslove informiranja i savjetovanja odgovornih osoba Vrtića i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Opće uredbe te drugih odredaba Unije ili države članice o zaštiti, omoguće prava ispitanika te surađuje s nadzornim tijelom.

Službenik za zaštitu podataka dužan je čuvati povjerljivost svih informacija koje sazna u obavljanju svoje dužnosti.

**III. OBRADA OSOBNIH PODATAKA**

Članak 6.

Vrtić osobne podatke prikuplja i obrađuje ako je ispunjen jedan od sljedećih uvjeta:

* da je ispitanik dao privolu za obradu svojih osobnih podataka u jednu ili više posebnih svrha
* da je obrada nužna za izvršavanje ugovora u kojem je ispitanik stranka
* da je obrada nužna radi poštovanja pravnih obveza Vrtića
* da je obrada nužna kako bi se zaštitili ključni interesi ispitanika ili druge fizičke osobe
* da je obrada nužna za izvršavanje zadaće od javnog interesa ili pri izvršavanju javnih ovlasti Vrtića

ili

* da je obrada nužna za potrebe legitimnih interesa Vrtića ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

Članak 7.

Privola kojom ispitanik Vrtiću daje pristanak za obradu osobnih podataka koji se na njega odnose mora biti dobrovoljna, dana u pisanom obliku s lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

Ako se radi o obradi osobnih podataka djeteta ispod dobne granice od 16 godina, privolu na način opisanom u stavku 1. ovog članka daje roditelj ili zakonski skrbnik djeteta.

Članak 8.

U postupku obrade osobnih podataka Vrtić na odgovarajući način (pisano ili izravno usmeno) ispitaniku pruža sve informacije vezano uz obradu njegovih osobnih podataka, a osobito o svrsi obrade podataka, pravnoj osnovu za obradu podataka, legitimnim interesima Vrtića, namjeri predaji osobnih podataka trećim osobama, razdoblju u kojem će osobni podaci biti pohranjeni, o postojanju prava ispitanika na pristup osobnim podacima te na ispravak ili brisanje osobnih podataka i ograničavanje obrade, prava na ulaganje prigovora i dr.

**IV. PRAVA ISPITANIKA**

Članak 9.

Ispitanik ima pravo uvida u osobne podatke sadržane u sustavu pohrane Vrtića koji se na njega odnose.

Ispitanik ima pravo na ispis osobnih podataka sadržanih u sustavu pohrane koji se na njega odnose.

Vrtić će, na zahtjev ispitanika, ispraviti netočne podatke koji se na njega odnose odnosno temeljem traženja ispitanika iste dopuniti.

Vrtić će, na zahtjev ispitanika, provesti brisanje osobnih podataka koji se na njega odnose pod uvjetom da osobni podaci više nisu potrebni u odnosu na svrhu za koju su prikupljeni ili ukoliko se, zakonom ili drugima aktom, podaci ne moraju čuvati duže ili trajno .

Ispitanik koji smatra da mu je povrijeđeno neko pravo zajamčeno Općom uredbom ima pravo podnijeti zahtjev za utvrđivanje povrede prava nadležnom tijelu.

Članak 10.

U svrhu zaštite osobnih podataka Vrtić može, a posebice prilikom javnog objavljivanja informacija, sukladno Zakonu o pravu na pristup informacijama, provesti pseudonimizaciju podataka.

Vrtić neće provesti psudonimizaciju osobnih podataka ukoliko je objava podatka iz prethodnog stavka nužna za potrebe legitimnih interesa Vrtića ili treće strane (npr. prilikom objave rang liste upisane djece) već objavljuje minimalno potrebnu količinu osobnih podataka.

Vrtić će provesti pseudonimizaciju osobnih podataka u slučaju kada procijeni da su, od legitimnih interesa Vrtića ili treće strane, jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

**V. SUSTAV POHRANE**

Članak 11.

Vrtić prikuplja i obrađuje sljedeće vrste osobnih podataka:

* 1. radnici Vrtića,
  2. djeca korisnici Vrtića
  3. roditelji djece korisnika Vrtića

1. osobe koje imaju pravo dovoditi djecu u Vrtić i odvoditi djecu iz vrtića temeljem izjava roditelja
2. članovi Upravnog vijeća
3. ostale osobe u Vrtiću: učenici i studenti na praksi, asistenti
4. ostale osobe u Vrtiću: osobe na stručnom usavršavanju
5. ostale osobe u Vrtiću: osobe na stručnom osposobljavanju za rad bez zasnivanja radnog odnosa
6. kandidati koji sudjeluju u natječajnom postupku za zasnivanje radnog odnosa u Vrtiću
7. dobavljači – fizičke osobe

Članak 12.

Za osobne podatke navedene u članku 11. ovog članka Vrtić vodi Evidenciju aktivnosti obrade.

Evidencija aktivnosti obrade sadrži najmanje sljedeće podatke:

* ime i kontaktne podatke Vrtića, predstavnika Vrtića i službenika za zaštitu podataka;
* svrha obrade
* opis kategorija ispitanika i kategorija osobnih podataka;
* kategorije primatelja kojima su osobni podaci otkriveni ili će im biti otkriveni
* predviđene rokove za brisanje različitih kategorija podataka
* opći opis tehničkih i organizacijskih sigurnosnih mjera za zaštitu podataka

Članak 13.

Ravnatelj/ica Vrtića donosi odluku o osobama zaduženim za obradu i zaštitu osobnih podataka iz čl. 11. ovog Pravilnika.

**VI. MJERE ZA ZAŠTITU OSOBNIH PODATAKA**

Članak 14.

Da bi se izbjegao neovlašteni pristup podacima, podaci u pisanom obliku čuvaju se u spisima, registratorima, fasciklima ili drugoj uredskoj opremi za čuvanje i pohranu podataka u zaključanim ormarima i ladicama, a podaci u računalu zaštićuju se dodjeljivanjem korisničkog imena i lozinke koja je poznata osobama zaduženim za obradu podataka.

Članak 15.

Osobe zadužene za obradu osobnih podataka dužne su poduzeti tehničke, kadrovske i organizacijske mjere zaštite osobnih podataka koje su potrebne da bi se osobni podaci zaštitili od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe.

Članak 16.

Ravnatelj/ica je dužan/na osigurati organizacijske i tehničke uvjete provedbe mjera zaštite osobnih podataka (osigurati mogućost zaključavanja prostorija, ormara, ladica).

Članak 17.

Ovaj Pravilnik stupa na snagu osmoga dana od dana objave na oglasnom mjestu Vrtića.

UPRAVNO VIJEĆE

DJEČJEG VRTIĆA „OLGA BAN“ PAZIN

Predsjednik:

Veljko Grković

Ovaj Pravilnik objavljen je na oglasnim mjestima Vrtića dana 20.rujna 2018. a stupa na snagu 28.rujna 2018.

KLASA: 003-05/18-01/04  
URBROJ: 2163/01-09-18-1

Ravnateljica:

Vesna Rusijan